Rússar og Úkraínumenn hafa komist að samkomulagi um útflutning á korni frá úkraínskum höfnum. Það verður undirritað í Istanbúl eftir hádegi.
Samkomulag um útflutning á hveiti og öðrum kornvörum frá Úkraínu verður undirritað í Tyrklandi í dag. Hann hefur legið niðri frá innrás Rússa í febrúar. Vonir standa til að með því dragi úr hættunni á matvælaskorti í hinum fátækari löndum heims.
Tyrkir og Sameinuðu þjóðirnar höfðu milligöngu um að Rússar féllust á að opna úkraínskar hafnir fyrir útflutningi á kornvörum og áburði um Svartahaf. Samkomulagið verður undirritað í Istanbúl í dag klukkan hálf tvö að íslenskum tíma, að því er skrifstofa Erdogans Tyrklandsforseta hefur staðfest. Forsetinn og Antonio Guterres, aðalframkvæmdastjóri Sameinuðu þjóðanna, verða viðstaddir.
Enn hefur ekki verið greint frá innihaldi samkomulagsins. Þó er vitað að Tyrkir eiga að sjá um að flutningar frá úkraínskum höfnum gangi snurðulaust. Búist er við að flutningarnir geti hafist um Svartahaf að þremur til fjórum vikum liðnum.
Sameinuðu þjóðirnar og alþjóðlegar hjálparstofnanir telja að fæðuöryggi í heiminum sé stefnt í voða vegna innrásarinnar í Úkraínu. Úkraínumenn eru með mestu kornframleiðendum í heiminum. Vonir standa til að samkomulagið sem verður staðfest í dag dragi úr yfirvofandi vanda. Talsmaður rússnesku stjórnarinnar sagði í dag á fundi með fréttamönnum að samkomulagið væri mikilvægt, þótt úkraínska kornið væri einungis lítill hluti af heildarmyndinni. Stjórnvöld í Moskvu hafa sagt að fæðuörygginu sé fyrst og fremst stefnt í voða vegna skammsýni ráðamanna á Vesturlöndum og viðskiptaþvingana þeirra gegn Rússum.
Rússar og Úkraínumenn hafa komist að samkomulagi um útflutning á korni frá úkraínskum höfnum. Það verður undirritað í Istanbúl eftir hádegi. 